CNT วิ่งฉิว 7% นิวไฮในรอบ 1 เดือน หลังจ่อตั้งบ.ย่อยใหม่แตกไลน์ธุรกิจพลังงานทดแทน
CNT วิ่งฉิว 7% นิวไฮในรอบ 1 เดือน หลังจ่อตั้งบ.ย่อยใหม่แตกไลน์ธุรกิจพลังงานทดแทน โดย ณ เวลา 16.06 น. ราคาอยู่ที่ระดับ 2.14 บาท เพิ่มขึ้น 0.14 บาท หรือ 7% สูงสุดที่ระดับ 2.30 บาท ต่ำสุดที่ระดับ 2.02 บาท ด้วยมูลค่าการซื้อขาย 3.93 ล้านบาท
25 ม.ค. 2562

ผู้สื่อข่าวรายงานว่า ราคาหุ้นบริษัท คริสเตียนีและนีลเส็น (ไทย) จำกัด (มหาชน) หรือ CNT ณ เวลา 16.06 น. อยู่ที่ระดับ 2.14 บาท เพิ่มขึ้น 0.14 บาท หรือ 7% สูงสุดที่ระดับ 2.30 บาท ต่ำสุดที่ระดับ 2.02 บาท ด้วยมูลค่าการซื้อขาย 3.93 ล้านบาท

ทั้งนี้ ราคาหุ้นปรับตัวเพิ่มขึ้นทำจุดสูงสุดในรอบกว่า 1 เดือน นับตั้งแต่ราคาหุ้นอยู่ที่ระดับ 2.14 บาท เมื่อวันที่ 3 ธ.ค.61
 CNT เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ที่ประชุมคณะกรรมการของบริษัทฯ ครั้งที่ 442 ซึ่งประชุมเมื่อวันที่ 11 ม.ค. 2562 ได้มีมติอนุมัติการเข้าลงทุนในธุรกิจประเภทใหม่ กล่าวคือ ธุรกิจพลังงานทดแทนในการให้บริการจัดหาทางออกทางด้านพลังงาน (การลงทุน) ผ่านทางบริษัทย่อยที่จะจัดตั้งขึ้นใหม่ (บริษัทย่อย) โดยบริษัทฯ จะถือหุ้นในสัดส่วน 85% ได้แก่ บริษัท คริสเตียนีและนีลเส็น เอนเนอร์จี โซลูชันส์ จำกัด (Christiani &amp; Nielsen Energy Solotions Company Limited) 
โดยจดตั้งที่ประเทศไทย โดยให้บริการในการจัดหาทางออกทางด้านพลังงานแสงอาทิตย์ พลังงานลม และพลังงานทดแทนอื่นๆ ด้วยทุนจดทะเบียน 10,000,000 บาท จากเงินสดสำรองภายในของบริษัท โดยบริษัทฯถือหุ้นในสัดส่วน 85%
ทั้งนี้ เพื่อก้าวเข้าสู่และช่วงชิงโอกาสทางธุรกิจในธุรกิจพลังงานแสงอาทิตย์ พลังงานลม และพลังงานทดแทนอื่นๆ เพื่อสร้างความหลากหลายให้แก่ธุรกิจหลักของบริษัทฯ กล่าวคือ ธุรกิจก่อสร้างซึ่งปัจจุบันมีสภาพการแข่งขันในตลาดที่สูงมาก
ขณะที่ผลประโยชน์ในการลงทุน คือผลตอบแทนทางการเงิน การขจัดความเสี่ยงจากการมีธุรกิจเดียว และ เพื่อสร้างชื่อเสียงให้แก่บริษัทฯ โดยการก้าวเข้าสู่ธุรกิจแห่งอนาคต